khistorydata/jeongjo-sjw-relations huggingface dataset:
정조 0년
丙申四月十四日酉時。上御廬次。魂殿都監堂郞吏判同爲入侍時。吏曹判書徐命善。魂殿都監堂上鄭尙淳。都廳林得浩。左副承旨申大升。記事官尹翊東。記事官白光澤。記事官朴祐源。以次進伏訖。上曰。有速爲思量者矣。泰寧殿唐家。移奉景賢堂後。移安影幀。則再移安極未安。禮判與許珪同往看審唐家後來奏。尙淳先退。命善曰。影幀移安時奉爐。何以爲之乎。上曰。卒哭後行祀。則有奉爐矣。差出。可也。上曰。今番神輦。新造乎。知入。賤臣承命出去。以常時御座輦轝。都監草記後修改還奏。命善曰。神輦。分付修改乎。上曰。依爲之。尙淳進伏曰。看審唐家。則東西則有餘。而南北不足矣。上曰。再移安雖極未安。而明日。當自內權安影幀于爲善堂矣。仍命大升書傳敎曰。影殿唐家。與魂殿唐家。體制大異。泰寧殿唐家。不可不移用於景賢堂。則唐家撤移時。亦當權安別殿。以待移安所畢役。權安之所。不無疎虞之慮。事甚悚悶。分付戶曹。凡諸擧行。預卽措置。俾無曠日之弊。別殿權安時。自內權安。諸執事與侍衛等節。勿爲磨鍊。只正日擧行事。分付禮兵曹。上命大升。讀奏永禧殿影幀移奉時日記訖。上命命善曰。影幀移奉時。大祝當各定。更爲差出。可也。仍命大升書傳敎曰。兵曹判書李徽之。戶曹判書鄭弘淳。明日入侍。上命退。諸臣以次退出。
정조 0년
大殿惠慶宮中宮殿。政院玉堂藥房二品以上問安。答曰。知道。
정조 0년
以承傳色口傳下敎曰。景賢堂。當奉寶匣二龍亭待令。只別監待令軍則勿爲待令。
정조 0년
洪國榮啓曰。假注書安策在外。代柳孟養姑令仍察。何如。傳曰。允。
정조 0년
有政。吏批。判書徐命善進。參判尹得養病。參議洪檢病。右承旨徐有慶進。以任靖周爲刑曹正郞。崔致白爲司藝。柳知養爲舒川郡守。沈命德爲興陽縣監。南性五爲康翎縣監。
정조 0년
兵批。判書李徽之進。參判洪秀輔差祭。參議李得臣入直進。參知李商岳未肅拜。右承旨徐有慶進。以鄭一祥閔趾烈爲副摠管。李邦鵬爲兼司僕將。安翼濟爲羽林將。李柱國爲訓鍊都正。魚有南爲五衛將。李希松爲忠壯將。李普昌曺潤根爲五衛將。安鍈爲忠壯將。尹敬喆爲都摠經歷。李長熤爲訓鍊主簿。成鎭殷爲武兼。金時鍊爲景福衛將。千聖輝爲昌德衛將。朴光迪爲安東營將。林仁相爲栗浦權管。崔東岳爲副護軍。姜始顯爲副司直。
정조 0년
傳于金相戊曰。大司諫李秉鼎入侍避嫌。
정조 0년
備忘記。傳于金相戊曰。長番內官金德瑞。假承傳色差下。政院知悉。
정조 0년
又傳于曰。坐直承旨。與大司諫李秉鼎同爲入侍。
정조 0년
洪國榮啓曰。摠護使左右相錦城尉禮曹堂上都監堂郞。山陵封標後來待矣。傳曰。入侍。
정조 0년
申大升。以山陵都監郞廳。以摠護使意啓曰。山陵旣以裁穴。令日官推擇吉日。何如。傳曰。允。
정조 0년
又以魂殿都監郞廳。以摠護使意啓曰。魂殿處所。以泰寧殿爲之事。命下矣。修理造成之役。今日以爲始役。兩所監造官。依例仍爲輪回直宿之意。敢啓。傳曰。知道。
정조 0년
洪國榮。以魂殿都監郞廳。以摠護使意啓曰。今因禮曹草記。延福殿祭器。依孝明殿祭器例。景慕宮祭器。依毓祥宮祭器例。鑄造事。允下矣。延福殿景慕宮各樣祭器。竝爲奉來。破傷者改造。不足者新造之意。敢啓。傳曰。知道。景慕宮祭器。待下敎稟處。
정조 0년
金相戊。以吏曹言啓曰。新除授興陽縣監李迪輔呈狀內。矣身千里行役之餘。宿病新恙。一時兼發。時月之內。萬無起動遠赴任之望云。身病旣如是危重。則不可等待其差歇。依例罷黜。何如。傳曰。允。
정조 0년
又以吏曹言啓曰。影幀移奉時出納大祝前校理兪恒柱。時無職名。令該曹。口傳付軍職。何如。傳曰。允。
정조 0년
又以漢城府言啓曰。鄭錫達父子。竝逐鄕里事。命下矣。鄭錫達子時謙晦謙晩謙雙大等。竝卽逐鄕里之意。敢啓。傳曰。知道
정조 0년
又以義禁府言啓曰。鄭錫達父子。竝逐鄕里事命下矣。鄭錫達鄭日謙等。卽爲逐鄕里之意。敢啓。傳曰。知道。
정조 0년
吏曹口傳政事。以李正吾黃幹。爲分承旨。
정조 0년
副校理沈豊之疏曰。伏以臣之空疎蔑劣之狀。卽我聖明素所俯燭者。經幄論思之任。夫豈有一分堪承之望。而有除輒膺。若固有之。每一循省。只增兢惕。況當嚴廬讀禮之日。尤急講官備問之責。決不可以如臣顓蒙者。苟然充數。以招濫授之譏也。明矣。且臣之偏母。年迫七耋。夙抱貞疾。常少寧日。近値換節之際。又添感冒之症。委頓綿綴。轉側須人。以此情理。離捨供職。斷無其勢。伏乞聖慈。俯垂諒察。亟命遞臣之職。以重官方。以便救護。不勝幸甚。臣於目下事。義在懲討。理難泯默。敢此附陳焉。噫嘻。厚謙通天之罪。極地之惡。實是神人之所共憤。邦憲之所不容。而三司之請。尙靳允從。王章未伸。輿情益激。況其所生父。與其兄弟。偃處城闉。殆同平人。論以法紀。寧有是理。至於安兼濟之托身賊臣。甘心奴畜。在渠猶屬細故。若其鷄龍庄一款。卽渠斷案。爲人臣子。以此婦賊。將欲何爲。其心所在。極其叵測。削黜薄勘。太不襯當。一番鞫問。在所不已。而司直之地。尙無一言之更提。臣竊駭惑也。嗚呼。春秋之法。先治黨與者。乃所以嚴懲討也。若論厚謙之血黨。卽李潭爲其魁。專據銓柄。惟以樹賊黨爲事。䈤制一世。輒爲先導。憑藉毒焰。恣行威福。陰謀祕計。密助暗贊。晝宵調繆。踪跡閃倐。國人切齒。道路側目。厚謙之爲厚謙。卽此輩爲之羽翼。而不幸顯戮未擧。陰誅先及。以致臥死牖下。輿憤莫洩。當此掃去凶孼。廓淸朝著之時。何可以其人之已死而置而不論乎。臣謂鄭錫達及鄭日謙。竝施竄配之典。其弟之在京者。屛黜鄕里。以淸輦轂。削黜罪人安兼濟。亟令王府。嚴鞫得情。快施當律。故判書李潭。亟施追奪之律。使凶穢之屬。黨逆之徒。知所懲畏。斷不可已也。臣無任祈懇之至。答曰。省疏具悉。鄭錫達父子。竝逐鄕里。安兼濟。從當有嚴問之道。李潭果有罪矣。而旣非逆賊。則死後一律。得不過乎。當更問大臣而處之。爾其勿辭。救護母病。
정조 0년
丙申四月十五日卯時。上詣殯殿。望奠兼行朝奠行禮時。左承旨洪國榮。右承旨徐有慶。左副承旨申大升。右副承旨李商巖。同副承旨金相戊。記事官尹翊東。記事官白光澤。記事官朴祐源。殯殿都廳林得浩入侍廬次。以次進伏訖。上曰。禮房與右副進前。國榮。商巖進伏。上曰。注書出去。告由祭祝文板持入。賤臣承命奉入。上命商巖書影幀移安告由祝文。山陵伐木告由祝文訖。上命國榮讀奏慈慶堂上樑文。上曰。善爲製進矣。上具祭服。仍詣內廬次。諸臣以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位。盥洗訖。左通禮導杖就版位。西向立。左通禮入正時。仍啓請俯伏哭。上跪俯伏哭。諸臣俯伏版位左。北向哭。左通禮啓請止哭。上止哭。俯伏興。詣罇所。西向立。親審斟盞訖。仍詣香案前跪。三上香訖。挾侍進盞。上獻盞。大祝跪讀告由祝文訖。上俯伏興。詣床卓前。親行正箸。仍詣版位左通禮啓請俯伏哭。上俯伏哭。諸臣隨哭。左通禮啓請止哭。上止哭。俯伏興。還詣廬次。諸臣以次退出。
정조 0년
丙申四月十五日辰時。上御廬次。戶曹判書禮曹判書兵曹判書同爲入侍時。戶曹判書鄭弘淳。禮曹判書鄭尙淳。兵曹判書李徽之。左承旨洪國榮。記事官尹翊東。記事官白光澤。記事官朴祐源以次進伏訖。上命弘淳曰。先詣景賢堂奉審。而排設看檢爲之。弘淳先退。上曰。影幀權安時時刻。以辰初。分付禁漏。賤臣承命出傳。上曰。三年內。若有宗廟展謁及祈雨親祭等節。則當以黑袞袍行禮。影幀奉安時。則當着卒哭後視事服矣。尙衣院盡爲待令乎。知入。賤臣承命出去。以已爲待令還奏。上命國榮書傳敎曰。旣承慈旨。魂殿處所。以泰寧殿爲之。又命書傳敎曰。十七日影幀移奉時。爲善堂先行四拜禮。仍爲隨詣景賢堂奉安後。又行四拜禮。百官入參及侍衛諸節。皆依乙卯年例擧行。只神輦侍衛從吉。國榮曰。影幀權安。自內爲之。而承史都監堂郞陪從。則藥房政院玉堂問安。似當擧行矣。上曰。依爲之。上曰。鑄成所。姑令仍留。修理所移設。出榻敎上命退。諸臣以次退出。
정조 0년
丙申四月十五日辰時。上詣爲善堂。影幀權安入侍時。魂殿都監堂上鄭尙淳。都廳林得浩。左承旨洪國榮。記事官尹翊東。記事官白光澤。記事官朴祐源以次侍立。上具布裹翼善冠布袍。詣泰寧殿。諸臣陪從。移奉影幀于爲善堂。上隨詣。上命諸臣陞堂。影幀權安訖。上還詣廬次。諸臣以次進伏訖。國榮曰。王大妃殿湯劑。更當劑進矣。上曰。王大妃殿進御蔘香散。十貼製入。出榻敎上曰。今雖齋日。守令有窠。政事爲之事。分付。上命退。諸臣以次退出。
정조 0년
丙申四月十五日巳時。上詣景賢堂。寶匣移安入侍時。殯殿都監堂上鄭尙淳。都廳林得浩。左承旨洪國榮。記事官尹翊東。記事官白光澤。記事官朴祐源。別看役許珪以次侍立。上具布裹翼善冠布袍。自廬次。詣泰寧殿。諸臣陪從。移奉寶匣。安于龍亭子訖。上乘輿。隨詣景賢堂。諸臣陪從。上降輿。奉安寶匣訖。還詣廬次。諸臣以次退出。
정조 0년
丙申四月十五日巳時。上御廬次。大司諫。坐直承旨同爲入侍時。大司諫李秉鼎。同副承旨金相戊。記事官尹翊東。記事官白光澤。記事官朴祐源以次進伏訖。秉鼎曰。臣纔補下邑。遽遭國哀。遙望雲天。祗切崩霣。不意嚴廬哀疚之中。特煩。存錄之盛念。除旨儼降。馹召繼辱。滓穢賤臣。何以得此於君父。固已萬萬感惶。而義重奔哭。情急奉慰。竭蹶上來。冒昧出肅。陪參設奠。冞切摧痛之忱。入侍前席。少伸戀結之私。第臣區區情勢。曾已備陳於書暴筵奏。則今何可夤緣事會。蹲據臺次也哉。請命遞斥臣職。上曰。李鼎運之書。出於凶賊之指嗾。已知於鞫庭之招。於爾行公。於副提學。可也。況見任。爾其勿辭。亦勿退待。出擧條秉鼎曰。臣雖不以見職自居。而沐浴之義。不容少緩。敢此仰達矣。噫。亂逆何代無之。而豈有若今日三司所討諸罪人者乎。文氏之潛懷不逞。肆行危逼。厚謙母子之罪關宗社。憤積神人。洪麟漢之沮戲聽政。罪惡貫盈。翔雲之情節妖凶。指意陰慘。已悉於合辭之請。而一日二日。兪音尙靳。天誅久稽。輿情益激。臣謂夬揮乾斷。亟賜允從宜矣。上曰。予所靳許。意亦有在。不允。出擧條上曰。年事。何如。秉鼎曰。海西雨暘均適矣。上命退。諸臣以次退出。
정조 0년
丙申四月十五日未時。上御廬次。藥房副提調持湯劑入侍時。副提調洪國榮。假注書柳孟養。記事官白光澤朴祐源。醫官方泰輿以次進伏訖。泰輿奉湯劑進前。上進御。上曰。殯殿都監堂上黃景源入侍。黃景源進前。上曰。與卿相見久矣。聞副提調言。則備堂。尙不得差任云。甚可惜也。景源對曰。臣無才無能。豈有一分可合於籌司之任哉。上曰。李存中追贈事。何如。對曰。先大王。每以此事爲悶念矣。今此承宣之一奏。特賜贈爵之恩。凡在臣隣。不勝感泣矣。上曰。承傳色口傳下敎及司謁口傳正書以入之言。卿曾奏於先大王乎。對曰。然矣。上曰。近日此事。果行矣。命黃景源先退。上曰。齋殿更待下敎。守僕別監房。泰寧殿西月廊爲之。安香廳。爲善堂爲之。三獻官房。排設房爲之。都薛里及進止長番房。爲善堂東月廊爲之。薛里及出入番內官房。元無門上直房爲之。水剌間。爲善堂西月廊及爲善堂外月廊爲之。其餘水剌間所屬。則入忠壯衛將房。典祀廳局。出身廳爲之。忠義房則月令忠義房爲之。宗室房。依前以代奠官房。參奉房監察房。推移入處於司饔院砧家。內帑庫造果廳餘間爲之。出傳敎上曰。噫。南絳老之事。非但予心悼惜。先大王特下伸雪之敎。雖死者有知。庶無遺憾。而今此李溎所論李潭事中一二句語。不但先大王今春處分之後。所不敢更提者。又況語不擇發。不自知其欲罪李潭而自作先朝之罪人。良可駭也。大臣雖曰死後之追奪。卽生前之一律。厚謙薄竄之時。不可反施極律於黨厚謙之人。予則曰此猶疏節。至於溎疏中墨抹處一句語。伊時朝診。予侍坐。則元無近似於此敎者。溎旣非入侍之人。則何從而聞之。至於謄諸章奏乎。大抵言可用則用。不可用則不用。此王者待言臣之道也。此則不但不用而止者。語犯莫重。職非臺閣。與向時袖箚之擧。大段逕庭。行副司直李溎削職。其疏給之。出傳敎命讀沈豊之疏賜批。命退去。諸臣以次出。
정조 0년
丙申四月十五日申時。上御廬次。藥房副提調持湯劑入侍時。副提調洪國榮。記事官尹翊東。記事官白光澤。記事官朴祐源。醫官慶絢以次進伏訖。國榮請進湯劑。上進御訖。上命國榮書傳敎曰。再明日隨詣景賢堂時。禁軍。以入直擧行。又命書傳敎曰。孝明殿扁額。左參贊黃景源書進。上命退。諸臣以次退出。
정조 0년
丙申四月十五日酉時。上御廬次。摠護使左右相錦城尉山陵都監堂郞禮曹堂上同爲入侍時。領議政金陽澤。左議政金尙喆。右議政鄭存謙。錦城尉朴明源。山陵都監堂上李重祜。禮曹參判金華鎭。山陵都監都廳李商鳳。左副承旨申大升。記事官尹翊東。記事官白光澤。記事官朴祐源以次進伏訖。陽澤曰。夜間聖體。何如。上曰。一樣矣。陽澤曰。王大妃殿氣候。何如。上曰。一樣矣。陽澤曰。惠慶宮氣候。何如。上曰。一樣矣。上曰。伐木後。何如。陽澤曰。伐木後所見。尤好矣。尙喆曰。領右相前已奉審。而臣則初奉審矣。雖以凡眼見之。似是正幹矣。上曰。正幹乎。尙喆曰。然矣。存謙曰。伐木後見之。則昭朗尤勝於前。而前所未見處。尤好矣。上曰。魂殿已定於泰寧殿。而今則一日爲急。故影幀權安於爲善堂矣。上曰。李溎處分傳敎。卿等見之乎。陽澤等曰。傳敎則伏見。而原疏未及見矣。上曰。沈豊之疏。見之乎。陽澤等曰。未及見矣。上曰。李潭之罪非逆。誠如前日大臣言。而請其追律。極顚倒矣。先朝處分南絳老。非爲李潭而然也。蕩平科後。若有敢發東西之言者。必欲大處分爲敎矣。絳老事適出。故亶出踐言之聖意也。李溎疏中不可無此等議論之敎云者。伊時予侍坐。而本無此敎。則溎。聞於何處乎。只憑筵說。而敢如是乎。先朝之處分南絳老。光明灑落矣。李潭厚謙。雖有合勢臧殺之謀。敢售其計乎。渠偏被先大王恩遇。而其敢如是乎。先朝旣伸雪南絳老之事。聖德光明矣。到今何敢提說乎。溎之前疏。予不謂過矣。而其論洪麟漢疏。則第一爲解矣。上曰。開金井。當在何時。陽澤曰。在於來月矣。上曰。石物何以爲之。陽澤曰。山陵都監出去。當浮出矣。陽澤曰。山陵役處浩大。聞都監堂上之言。則當初差出之郞廳監造官。中間多減省。山陵之役。與他都監懸殊。以數小郞官。勢難看檢。誠可悶矣。上曰。原數中幾減耶。都監堂上李重祜曰。山陵都監監造官。九員而減五。國葬都監監造官。七員而減三矣。上曰。加差將幾何。領議政金陽澤曰。加差三員。則足可任使。而今則不必以監造官差出。以實職勤幹人。差下郞廳。似好矣。上曰。不復差監造官。而以實職中差出郞廳。可也。出擧條陽澤曰。今番昭寧園第二崗。頃日斫伐之木。不宜抛置。移用於新陵都監之役似好。亦令道臣。申飭輸送陵所。何如。上曰。依爲之。出擧條陽澤曰。弘陵假丁字閣。今已年久。材瓦多有傷毁。而亦不可抛置。山陵營造之役。今方浩繁。而材瓦所入甚多。假丁字閣舊留在。分付道臣。使之督勵輸送于陵所。何如。上曰。今番造成處幾處。都監堂上李重祜曰。丁字閣香大廳典祀廳碑閣水剌間守僕齋室假齋室執事廳矣。上曰。依爲之。出擧條上下問明源曰。更爲看審。則何如。明源曰。龍虎均適。而伐木後。益開豁矣。陽澤曰。金井則稍上舊壙矣。尙喆曰。舊壙之上。卽新裁穴之下。此乃已驗之地。聖心宜益信矣。上命退。諸臣以次退出。
정조 0년
丙申四月十五日酉時。上詣殯殿。夕奠行禮時。上具祭服。詣內廬次。左副承旨申大升。記事官尹翊東。記事官白光澤。記事官朴祐源。殯殿都廳林得浩以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位。盥洗訖。就版位西向立。待正時入。上跪俯伏哭。諸臣俯伏版位左。北向哭。上止哭。俯伏興。詣罇所西向立。親審斟盞訖。仍詣香案前跪。三上香訖。挾侍進盞。上獻盞訖。俯伏興。詣床卓前。親行正箸。仍詣版位俯伏哭。諸臣隨哭。上止哭。俯伏興。還詣廬次。上曰。史官勿爲遠去。留待。可也。諸臣以次退出。
정조 0년
丙申四月十五日戌時。上御廬次。禮房承旨入侍時。左承旨洪國榮。記事官尹翊東。記事官白光澤。記事官朴祐源以次進伏訖。上命國榮書傳敎曰。慈慶堂上樑文。可謂合作製進。知製敎李秉模。特賜貂皮笠耳掩一部。上曰。再明日影幀奉安時。分承旨差出。史官亦有前例。分史官差出。出榻敎國榮曰。分承旨當差出。而史官則有豫備兼春秋及事變注書。以此擧行。何如。上曰。依爲之。上命退。諸臣以次退出。
정조 0년
行都承旨徐浩修受由在外。左承旨洪國榮藥房直。右承旨李秉鼎坐。左副承旨徐有慶坐。右副承旨申大升坐直。同副承旨李商巖坐直。注書尹翊東藥房直一員未差。假注書柳孟養仕直。事變假注書徐有成仕。
정조 0년
李商巖啓曰。卽者藝文館待敎朴祐源。以其親病陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。
정조 0년
傳于洪國榮曰。副提調持二神交濟湯入侍。
정조 0년
備忘記。傳于徐有慶曰。今下弓矢。尙州牧使李禾。阿耳僉使李撲處給送。
정조 0년
傳于洪國榮曰。追崇都監堂入侍。
정조 0년
傳于洪國榮曰。莫重傳命不善擧行。此是在院承旨不能申飭之致。立位承旨遞差。其代大司諫李秉鼎除授。牌招察任。房依前。
정조 0년
傳于李商巖曰。事甚駭然。中官金德瑞禁推。
정조 0년
又傳于曰。承傳色金德瑞汰去。
정조 0년
以中官金德瑞禁推傳旨。傳于李商巖曰。旣示飭勵。分揀。
정조 0년
傳于李秉鼎曰。中官吳喜謙遲滯公事。越捧一等。
정조 0년
傳于洪國榮曰。校正堂郞書狀官入侍。
정조 0년
李商巖。以禮曹言啓曰。今四月十二日承旨入侍時。傳曰。聞禮判所奏。永禧殿所奉影幀。當奉於何間爲稟。而肅祖影幀奉安之禮。今當遵用。此則亦有不同者。遣禮官問議于時原任大臣後稟處事命下矣。發遣本曹郞廳。問議于時原任大臣。則領議政金陽澤。左議政金尙喆。右議政鄭存謙以爲。御眞移奉。自是邦家之盛擧。必以鼓吹備儀。吉蠲爲饎。庸作賁飾之典。顧今遏密之時。似不宜輕議。徐待喪制之畢。乃擧移安之禮。恐合事宜。伏惟上裁云。行判中樞府事韓翼謩以爲。與三相議同云。行判中樞府事李溵以爲。眞殿移奉之擧。與太廟吉祔之禮。似無異同。姑待喪制之畢。倣祔廟例擧行。恐爲允當。而如臣謏見。不敢的對。伏惟上裁云。領中樞府事金相福以爲。情跡危蹙。不敢獻議云。行判中樞府事金致仁以爲。病未獻議云。大臣之意如此。上裁。何如。傳曰。知道。
정조 0년
又以禮曹言啓曰。殿下嗣位之初。王大妃殿中宮殿。已定位號。而尊崇冊禮。則當依庚子甲辰謄錄。三年後設都監擧行之意。敢啓。傳曰。知道。
정조 0년
洪國榮。以魂殿都監郞廳。以摠護使意啓曰。營造郞廳。魂殿旣已移設。勢難竝察。都監郞廳減下。以有職人更爲啓下事。命下矣。二房郞廳鄭東協減下。代禮賓主簿李普瞻。三房郞廳洪元燮減下。代禁府都事韓用和竝差下。使之察任。何如。傳曰。允。
정조 0년
又以山陵都監郞廳。以摠護使意啓曰。本都監郞廳三員加出事。陳達蒙允矣。司饔院僉正李珠。典牲署主簿徐邁修。氷庫別提金載華。竝爲差下。使之察任。何如。傳曰。允。
정조 0년
李商巖。以禮曹言啓曰。以摠護使啓辭。山陵旣已裁穴。令日官推擇吉日事。允下矣。摠護使及山陵都監堂上觀象監提調本曹堂上。明日待開門來會賓廳。率諸地師。同議推擇。而拘忌年甲。自內書下。旣有前例。敢啓。傳曰。知道。
정조 0년
觀象監領事兼摠護使金陽澤。提調朴相德。山陵都監堂上洪樂性李重祜尹東暹。禮曹判書鄭尙淳啓曰。山陵各項吉日推擇以入事。啓下矣。臣等齊到賓廳。招致觀象監諸日官等。詳細會議。則今年亥坐。雖値天官。符比諸殺。最爲輕歇。方書例有制用之法。七月卽吉朔云。故使之精擇。別單書入之意。敢啓。傳曰。知道。
정조 0년
執義李重馥。掌令尹長烈尹在醇啓曰。請黑山島充軍罪人趙德昌。依律處斷。措辭見上新除授大司憲金載順。時在慶尙監營任所。請斯速乘馹上來事。下諭。答曰。允。下諭事。依啓。
정조 0년
執義李重馥。司諫李獻慶。掌令尹長烈尹在醇。持平尹尙東。校理金履正。副校理沈有鎭。正言姜忱。修撰李秉模啓曰。請文氏按律處斷。措辭見上請厚謙快正王法。其母依律處斷。措辭見上請礪山府竄配罪人洪麟漢。絶島安置。措辭見上答曰。不允。
정조 0년
報義李重馥。司諫李獻慶。掌令尹長烈尹在醇。持平尹尙東。正言姜忱啓曰。請大靜縣荐棘罪人沈翔雲。亟命王府。嚴鞫得情。快正王法。措辭見上
정조 0년
司諫李獻慶。正言姜忱啓曰。請充軍罪人趙德昌。依律處斷。措辭見上請具允明允鈺及㢞。竝遠竄。措辭見上答曰。不允。
정조 0년
李秉鼎。以義禁府言啓曰。誣上不道罪人翰申一和等應坐諸人。査出以來矣。翰申妻應伊。慶尙道巨濟府爲婢。庶母才喜全羅道珍島郡爲婢。一和子白孫。年今二歲。以年未滿免絞。咸鏡道鍾城府爲奴。妻希巡穩城府爲婢。兄正和甲山府爲奴。叔思儼全羅道羅州牧黑山島流三千里安置。姪良孫咸鏡道三水府流三千里安置。而右罪人等。捉囚於果川竹山海美等邑云。依筵敎令刑曹押送配所。何如。傳曰。允。
정조 0년
又以刑曹言啓曰。因義禁府啓辭。誣上不道罪人翰申妻應伊。慶尙道巨濟府爲婢。庶母才喜全羅道珍島郡爲婢。罪人一和子白孫。咸鏡道鍾城府爲奴。妻喜巡穩城府爲婢。兄正和甲山府爲奴。叔思儼全羅道羅州牧黑山島流三千里安置。姪良孫咸鏡道三水府安置。而右罪人等。捉囚於果川竹山海美等邑。令刑曹押送事命下矣。依傳敎令各該道道臣。竝卽押送事。發關分付之意。敢啓。傳曰。知道。
정조 0년
丙申四月十六日卯時。上御廬次。藥房副提調入侍時。副提調洪國榮。假注書柳孟養。記事官白光澤朴祐源。以次進伏訖。國榮曰。夜來聖體。若何。上曰。一樣矣。國榮曰。去夜寢睡。何以爲之乎。上曰。善寢矣。上曰。書狀官李鎭衡封裹後。其令入侍。出傳敎上曰。下直守令入侍。出榻敎尙州牧使李禾。咸從府使李吉培。豊川府使金廷遇。鳳山郡守李喆運。金城縣令申光祜。臨坡縣令洪宣輔。殷山縣監朴宗來進前。上謂李禾曰。尙州物衆地大。積弊素多。下去後竭力行政。撫摩百姓。以思矯救之道。上謂李喆運李吉培金廷遇申光祜洪宣輔等曰。分憂百里。責任重大。下去善爲之。上謂朴宗來曰。出自侍從。殫竭撫摩。不待予言。而必善爲之。分憂之責。不輕而重。另加飭勵。毋負委任。命國榮讀先別諭訖。命守令先退。命讀金鍾秀疏賜批。上曰。禮房承旨馳詣昌德宮修理所。看審以來。出榻敎命退去。諸臣以次出。
정조 0년
丙申四月十六日辰時。上詣殯殿。行朝上食入侍時。右副承旨李商巖。假注書柳孟養。記事官白光澤朴祐源。都廳李秉模。以次侍立訖。上具衰服。詣中排設廳。視膳行禮。儀註上同。行禮訖。上曰。封裹時諸承旨入侍。出傳敎上還廬次後。諸臣以次退出。
정조 0년
丙申四月十六日巳時。上御興政堂。方物封裹看品入侍時。左承旨洪國榮。右承旨李秉鼎。左副承旨徐有慶。右副承旨申大升。同副承旨李商巖。假注書柳孟養。記事官白光澤朴祐源。以次進伏訖。上曰。封裹盡爲之乎。有慶對曰。御覽件。先爲封裹以來。而其餘方物。書狀方看檢封裹矣。國榮曰。臣承命馳詣昌德宮修理所看審。則幾乎畢役。御製閣別堂基址。善爲開拓矣。上曰。追崇都監堂上入侍。出榻敎兵曹判書李徽之進前。上曰。延福殿所用輦轝。已造置乎。徽之對曰。已爲造置。而延福殿修理。役處浩大。付之何都監爲之乎。上曰。國葬都監不可擔當爲之乎。徽之曰。國葬都監。則處所距下闕稍遠。國葬都監郞廳一人下送。監役修理好矣。不然則營造所兼看董役。無妨矣。上曰。戶曹判書入侍。出榻敎鄭弘淳進前。上曰。延福殿修理之役。欲付國葬都監爲之。而事多難便。卿旣帶營造堂上。修理之役。兼察爲之好矣。弘淳對曰。事甚便好。當依下敎爲之矣。上曰。營造郞廳魂殿。旣已移設。勢難竝察。都監郞廳減下。以有職人。更爲啓下。出傳敎徽之曰。孝章廟諡號。頃伏聞仍用之敎矣。何以爲之乎。上曰。當問於大臣。然後決之矣。徽之曰。補編第五卷受敎有曰。服玩長廣有裕遺衣等物。自可容入。此後此樻。先爲製入。則當一體盛下遺書等樻。勿爲稟造事。定式施行。載於補編矣。今番則遺衣遺書。同盛於服玩樻乎。敢稟。上曰。依爲之。出擧條徽之曰。補編第四卷受敎有曰。壙中用淸酒醴酒。而今後淸酒。代用玄酒。丁丑壙中雜物減定綸音有曰。其今無用者。酒尊之事云云矣。蓋緣其時太室用醴故也。今則宜復用酒之例。尊盞之屬。亦不可廢矣。敢稟。上曰。依爲之。出擧條上曰。散扇儀仗等物。自都監造來排設乎。徽之對曰。然矣。上曰。唐家何以爲之乎。徽之對曰。以前唐家修改用之云矣。命徽之先退。命入方物。上親自看品後。命書傳敎曰。今日封裹中綿布苧布等物種。或有色品不適者。或有體製參差者。雖有頃者申飭。旣造之物。勢不得改備而然乎。該監官員所當論罪。今番使行。旣是窘速。則猶屬令前。此後自戶曹各別申嚴。毋使外國。窺我朝家之紀綱焉。出傳敎上曰。延福殿殿內。鋪陳屛障神榻等物。非屬於本都監者。營造所旣兼昌慶宮修補。似無混同之嫌。令營造所。同爲擧行事。分付。延福殿冊寶粧及床卓。旣有本廟前件。只改漆用之。改漆間冊印。廟內安於案事。亦爲分付。出傳敎上曰。三昨入侍時。旣有下敎。如已博考。明日時任大臣入侍稟定。出傳敎上曰。鍾城爲幾許里乎。秉鼎對曰。爲二千餘里云矣。上曰。罪人何當入來乎。對曰。念後似當入來矣。命退去。諸臣以次出。
정조 0년
丙申四月十六日未時。上御廬次。藥房副提調持湯劑入侍時。副提調洪國榮。記事官尹翊東。記事官白光澤。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上曰。諸承旨當興政堂入侍。封裹進去承旨及奉審承旨。一體入侍。出榻敎上命退。諸臣以次退出。
정조 0년
丙申四月十六日未時。上御廬次。刑房承旨入侍時。右承旨李秉鼎。記事官尹翊東。記事官白光澤。記事官朴祐源。以次進伏訖。上命秉鼎書傳敎曰。以太廟之重。祧奉之後。只有春秋大享於廟。寒食式薦於陵。禮節之不可紊也。如是矣。至於順懷愍懷等廟代遠。則廟主埋安。墓閣一祭而已。今此壽進宮。無後早逝。妃嬪及大君公主各樣廟墓祭享。其頻甚於太廟。當初創設。雖不知倣於何制。而其所亂禮。莫此爲甚。予聞之宮中故事。初不過一時偶行之事。伊後婦寺輩。襲謬而然云。然則釐革之政。本非疑難者。此後凡諸祔壽進宮祭位。廟則春秋。墓則寒食爲之。其外之祭。一竝罷去。以嚴禮制。以節經費。當宮祭位條中無爵號。而所謂大君阿只氏及淑媛張氏淑儀羅氏明嬪金氏贈慶嬪李氏五位。只存墓祭。廟主埋置於本墓事。令內需司知委該宮事。分付。又命書傳敎曰。昨年至日。先大王分命諸道。審理已錄啓之獄囚。而聽政之後。未及裁決。今已閱歲。其在仰體欽恤之道。不可以諒闇之時。而有所遲滯。今下申本。令秋官詳細參考。後日次對時稟處。至於金堤郡殺獄罪人照奴。容有可恕之道。旣已物故。今無可論。順川郡殺獄罪人方正規。聽政時旣已裁處。此申本更勿回啓事。分付。上命退。諸臣以次退出。
정조 0년
丙申四月十六日申時。上詣殯殿。行夕上食入侍時。右承旨李秉鼎。假注書柳孟養。記事官白光澤朴祐源。都廳李秉模。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
丙申四月十六日酉時。上御廬次。校正廳堂郞入侍時。行司直蔡濟恭。副司果趙尙鎭朴天衡。左承旨洪國榮。假注書柳孟養。記注官朴聖鉉。記事官白光澤。以次進伏訖。上曰。知製敎李秉模入侍。出榻敎李秉模進前。上命濟恭。讀慈慶堂上樑文。濟恭讀訖。上曰。善作而善書矣。國榮對曰。近來知製敎中。無出此右者矣。上曰。雖文任。無過於此矣。上謂濟恭曰。前日受賜御製。有若干謄置者。欲出付本廳校正。能無添役紛挐之弊否。濟恭對曰。原篇續篇。旣皆訖役。今所校正者。只帖草而已。有何添役多事之事乎。上謂尙鎭曰。此三卷御製。出去校正。有誤字紙頭標書以入。可也。濟恭曰。御筆印出後。木板石板。招司謁還入乎。上曰。唯。國榮曰。御製閣上樑文。臣當依下敎製進。而書寫官不可不預定矣。上曰。御製閣上樑文。知製敎李秉模書進。出傳敎上曰。慈慶堂上樑文書進左承旨洪國榮。特賜貂皮沙帽耳掩一部。出傳敎上曰。影幀奉安于景賢堂後。告由祭祭文知製敎李秉模製進。出榻敎校正堂郞先退。上曰。書狀官李鎭衡入侍。出榻敎李鎭衡進前。上曰。自在春宮時。講學討論。夜以繼晝。未嘗一日相離。今當萬里之行。予庸悵然。鎭衡對曰。臣出入講筵。已有年所。猥荷不鄙之恩。偏蒙殊遇。區區忱誠。豈忍暫時離去。而惟思靡盬之義。專對之重。不得已作此遠行。下情不勝悵缺。上曰。書狀官李鎭衡處。人蔘三兩。淸心元五十丸特給。出榻敎上曰。書狀官李鎭衡。卽予春官時僚友。講學之際。多所顧問。今當萬里之行。老病可慮。參料已令藥院題給。別盤纏。令戶曹以銀子從厚特給後草記。出傳敎命退去。諸臣以次出。
정조 0년
丙申四月十六日戌時。上御廬次。禮判入侍時。禮曹判書鄭尙淳。左承旨洪國榮。記事官尹翊東。記事官白光澤。記注官朴聖鉉。以次進伏訖。上曰。影幀奉安時。當有移安祭。而今非祭享時。自內當告由矣。尙淳曰。造成所。今方移來。而工匠數多。且有唐家修補之役。必得闕中公廨之廣闊處。然後可以容接。以何所爲之乎。敢稟。上曰。以承文院擧行。可也。出擧條上命退。諸臣以次退出。
정조 0년
行都承旨徐浩修受由在外。左承旨洪國榮藥房直。右承旨李秉鼎坐直。左副承旨徐有慶坐。右副承旨申大升坐直。同副承旨李商巖坐。注書尹翊東病一員未差。假注書柳孟養仕直。事變假注書徐有成仕。
정조 0년
傳于李商巖曰。藥房提調持二神交濟湯入侍。
정조 0년
傳于洪國榮曰。禮判旣在闕中。參判亦爲入侍。
정조 0년
洪國榮啓曰。領議政金陽澤。左議政金尙喆。右議政鄭存謙。大提學李徽之依下敎來待矣。
정조 0년
傳于李秉鼎曰。大臣禮曹判書參判大提學都廳。竝入侍。
정조 0년
傳于徐有慶曰。稅船如已盡到。卽爲點檢。仍爲分倉後。尺文成給。俾勿遲滯事。分付戶曹。
정조 0년
李商巖啓曰。校正堂上蔡濟恭來待矣。
정조 0년
傳于洪國榮曰。校正堂上吳大益入侍。
정조 0년
傳于申大升曰。禮房承旨牌招。
정조 0년
傳于徐有慶曰。吏曹參判更爲牌招。
정조 0년
李商巖。以吏曹言啓曰。司徒寺僉正元羽孫。受由過限未上來。依例改差。何如。傳曰。允。
정조 0년
有政。吏批。判書徐命善進。參判尹得養進。參議洪檢式暇。同副承旨李商巖進。以宋益彦爲大司諫。鄭尙淳爲知經筵。金鍾正爲知春秋。鄭光漢爲知義禁。李徽之爲濟用提調。李重祜爲尙衣提調。沈爲吏曹佐郞。金鳳顯爲戶曹正郞。宋煥周爲工曹佐郞。閔百寅爲䆃僉正。故郡守鄭松贈吏參例兼。故判官鄭羲河贈吏議。以上工曹參判鄭履煥祖考。
정조 0년
再政。以李克生爲校理。蔡濟恭爲知春秋。趙重晦爲惠民提調。尹龜東爲工曹正郞。洪一源爲尙衣主簿。柳明均爲銀溪察訪。李壽垈爲金郊察訪。
정조 0년
三政。以李耇永爲監察。李果爲校書校理。申昕爲茂長縣監。石宗克爲奉常主簿。
정조 0년
口傳政事。以洪秀輔爲江界府使。
정조 0년
兵批。判書李徽之病。參判洪秀輔病。參議李得臣入直進。參知李商岳病。同副承旨李商巖進。以田翊顯爲副護軍。金相戊爲副司直。鄭泰熙爲黃土岐權官。
정조 0년
洪國榮。以兵曹言啓曰。宣傳官李漢豊兼帶內禁衛將。勢難兩處供職。呈狀乞遞。侍衛之任領軍之職。俱係緊重。不可强令兼察。內禁衛將之任今姑改差。何如。傳曰。允。
정조 0년
傳于李秉鼎曰。別監柳時燁下敎之下。怠慢特甚。推諉他別監之狀。極爲駭然。自本院出牌。興化門外。因爲着枷嚴囚。此後則別監有罪。則自政院出牌直囚事。定式施行。
정조 0년
徐有慶。以戶曹言啓曰。書狀官李鎭衡別盤纏。以銀子從厚特給事。命下矣。別盤纏銀子一百兩。參考前例。從厚磨鍊題給之意。敢啓。傳曰。知道。
정조 0년
申大升。以司饔院官員。以都提調意啓曰。本院僉正李琜。以葦魚所監捉官。方在漁所矣。山陵都監造成所郞廳啓下。其代直長李勉基下送。以爲竣事之意。敢啓。傳曰。知道。
정조 0년
李商巖。以山陵都監郞廳。以摠護使意啓曰。山陵始役之後。堂上郞廳監造官及諸員役供饋等節。依丁丑年例。皆令宣惠廳戶曹磨鍊題給事。分付。何如。傳曰。允。
정조 0년
申大升。以山陵都監郞廳。以摠護使意啓曰。本都監堂上洪樂性罷職。代行司直朴相德差下。使之察任。何如。傳曰。允。
정조 0년
又以國葬都監郞廳。以摠護使意啓曰。本都監堂上趙明鼎罷職。代行司直金鍾正差下。使之察任。何如。傳曰。允。
정조 0년
執義李重馥。掌令尹長烈尹在醇。持平尹尙東啓曰。請黑山島充軍罪人趙德昌。依律處斷。措辭見上答曰。允。
정조 0년
執義李重馥。司諫李獻慶。掌令尹長烈尹在醇。持平尹尙東。校理金履正。副校理沈有鎭。正言姜忱。修撰李秉模啓曰。請文氏按律處斷。請厚謙快正王法。其母依律處斷。請礪山府竄配罪人洪麟漢。絶島安置。措辭竝見上答曰。不允。
정조 0년
執義李重馥。司諫李獻慶。掌令尹長烈尹在醇。持平尹尙東。正言姜忱啓曰。請荐棘罪人沈翔雲。亟命王府。快正王法。措辭見上答曰。不允。
정조 0년
司諫李獻慶。正言姜忱啓曰。請充軍罪人趙德昌。依律處斷。請具允明允鈺及㢞。竝遠竄。措辭竝見上答曰。不允。
정조 0년
李秉鼎。以義禁府言啓曰。卽接竹山府使牒報。則誣上不道罪人翰申女戊惠。査出以來矣。戊惠慶尙道南海縣緣坐爲婢。而捉囚於竹山府云。依筵敎令刑曹押送配所。何如。傳曰。允。
정조 0년
李商巖。以刑曹言啓曰。因義禁府啓辭。誣上不道罪人翰申女戊惠。慶尙道南海縣緣坐爲婢。而捉囚於竹山府。令該道道臣。卽爲押送事。發關分付之意。敢啓。傳曰。知道。
정조 0년
待敎朴祐源疏曰。伏以臣之本生母。年迫七耋。素患關格之症。挾感發作。中焦痞塞。頑痰上攻。勺水不通。氣息奄奄。實有頃刻垂盡之慮云。臣聞此報。心神飛越。他不暇顧。玆敢略陳短章。徑出禁扄。伏乞聖明。俯垂鑑諒。特許救護。仍治臣擅離之罪。以肅朝綱。千萬幸甚。臣無任祈懇之至。省疏具悉。爾其勿辭。救護母病。
정조 0년
丙申四月十七日卯時。上詣殯殿。行朝奠兼告由入侍時。左承旨洪國榮。右承旨李秉鼎。左副承旨徐有慶。右副承旨申大升。同副承旨李商巖。記事官尹翊東。假注書柳孟養。記注官朴聖鉉。記事官白光澤。以次侍立訖。上具衰服。詣中排設廳視膳訖。就板位上。命國榮製御容奉安告由文二句。命大升書訖。上俯伏哭。在位者。皆哭。上詣尊所西向立。內侍酌酒。上仍詣香案前跪。三上香。獻盞訖。命國榮讀告由祝文。上還降復位。俯伏哭。在位者皆哭訖。上還廬次。上曰。侍衛及神轝。待令。於資政門外。諸臣遂退出。
정조 0년
丙申四月十七日卯時。上詣景賢堂。移奉御容入侍時。左承旨洪國榮。右承旨李秉鼎。左副承旨徐有慶。右副承旨申大升。同副承旨李商巖。記事官尹翊東。假注書柳孟養。記注官朴聖鉉。記事官白光澤。以次侍立訖。上具布裹翼善冠布圓領袍。詣爲善堂東庭板位上西向立。上曰。神轝侍衛。自資政門入來。排立於此堂東西。大殿侍衛。皆待令於資政門外。諸執事北向四拜訖。分東西序立。上行四拜禮訖。仍詣堂上東向立。諸執事奉影幀樻子。前行至資政門外。上隨出門外。立於神轝西邊。大祝奉樻子於神轝內。上曰。結裹綿紬紅絲。不爲待令。極爲可駭。尙衣院一提調趙明鼎。濟用監提調洪樂性罷職。出榻敎上曰。當該濟用監尙衣院官員拿處。出榻敎上乘輿。陪神轝詣景賢堂。大祝奉樻子於榻上。上就東邊板位上。行四拜禮訖。仍詣香案前三上香。大祝左承旨洪國榮讀祝訖。上降自東階。乘輿還廬次。諸臣遂退出。
정조 0년
丙申四月十七日辰時。上御廬次。禮房承旨入侍時。都承旨洪國榮。假注書柳孟養。記注官朴聖鉉。記事官白光澤。以次進伏訖。上曰。考覈以左副承旨徐有慶。右副承旨申大升爲之。出傳敎以政事。取稟。上曰。政官牌招當日爲之。出傳敎命退去。諸臣以次出。
정조 0년
丙申四月十七日巳時。上御廬次。大臣大提學禮堂同爲入侍。工曹判書追後入侍時。領議政金陽澤。左議政金尙喆。右議政鄭存謙。大提學李徽之。禮曹判書鄭尙淳。禮曹參判金華鎭。右承旨李秉鼎。記事官尹翊東。記事官白光澤。記注官朴聖鉉。以次進伏訖。陽澤曰。聖體。何如。上曰。一樣矣。陽澤曰。王大妃殿氣候。何如。上曰。一樣矣。陽澤曰。惠慶宮氣候。何如。上曰。一樣矣。上曰。諡狀奉來乎。徽之曰。中草奉入矣。上命徽之讀奏。上曰。所製。何如。陽澤曰。臣之所見。勝於初矣。上曰。先大王三疏固辭。則聖德已著矣。上疏批答。雖刪之。何妨也。上曰。今番則諡狀大勝於前矣。尙喆曰。不失下敎之意矣。上曰。自古帝王。罕有薨逝於正寢。而先大王命大臣。入侍於正寢。聖德卓越百王矣。上曰。待戚里。如先朝之待慶恩。則好矣。尙喆曰。慶恩謹愼矣。上曰。果善矣。上曰。諡望議定時。應參諸臣。依例命招。出榻上曰。前已下敎禮判矣。景慕宮祭享用牢用樂當否。議定乎。陽澤曰。問議諸臣。無的定之論。而文獻通考開元禮。似或有可據者矣。華鎭曰。文獻備考。有孝廟過昭顯廟時。有歷祀當否之議。故相臣閔鼎重陳疏曰。漢章帝過東平廟。以太牢祀之。章帝之於東平。疎族而如此。照顯卽殿下至親。而且當年在貳極之位。似可歷祀云云。此非可據之禮。而有牢說故知入矣。陽澤曰。非臣等淺見所敢知者。伏願下詢玉堂博考。而且問議於知禮之臣。合宜矣。上命秉鼎書傳敎曰。景慕宮祭禮。旣問大臣。合行儀節。諸玉堂牌招。博考歷代典禮以聞。上命徽之。讀奏慈慶堂上樑文。至長樂之句。上曰。好矣。上曰。考覈承旨請大妃殿寶。將安寶於何處。而有前例乎。知入。賤臣承命出去。以庚子年前例還奏。上命華鎭曰。景慕宮用樂之後。則正殿前庭當爲廣敝。進詣看審。參考五禮儀。後日奏之。可也。上曰。工曹判書李重祜入侍。賤臣承命召入工曹判書李重祜進伏。重祜曰。伏見擧條啓下者。端午各殿封進韞鞋。依丁丑年例。有勿爲擧行之命矣。今番則與丁丑有異。依例封進。何如。上曰。然則爲之。可也。出擧條重祜曰。各樣進排。依丁丑年例擧行事。命下矣。今番則有代奠官進止長番內官。而丁丑則無之。柴炭進排。依庚子年例磨鍊。何如。上曰。依爲之。出擧條華鎭曰。儲慶宮毓祥宮式例。則忌辰祭及四仲朔時祭節祀祝文。皆以御製製下矣。今番則何以爲之乎。上曰。令大提學撰進。可也。出擧條上曰。樂器明器。看品與否。知入。賤臣承命出去。以看品還奏。上曰。吏曹參判牌去來知入。賤臣承命出去。以牌不進還奏。上命秉鼎書傳敎曰。亞銓之凡於政事。連事違牌。分義事體。俱涉未安。吏曹參判尹得養推考。更爲牌招。同參政坐。上命退。諸臣以次退出。
정조 0년
丙申四月十七日午時。上詣魂殿。行晝茶禮入侍時。左副承旨徐有慶。假注書柳孟養。記事官白光澤。記註官朴聖鉉。都廳林得浩。以次侍立訖。上具衰服。詣中排設廳。視膳行禮。儀注上同。行禮訖。上還廬次。諸臣遂退出。
정조 0년
丙申四月十七日未時。上御廬次。藥房提調持湯劑入侍時。提調徐命善。同副承旨李商巖。假注書柳孟養。記注官朴聖鉉。記事官白光澤。醫官方泰輿。以次進伏訖。泰輿奉湯劑進前。上進御。命提調先退。上曰。國葬都監都廳持明樂器入侍。出榻敎柳義養徐有防奉明器樂器進前。上親覽後。命都廳先退。上曰。博考後。玉堂李秉模持入。上曰。金吾滯囚可悶。時囚今日捧供以聞。出傳敎命退去。諸臣以次退出。
정조 0년
丙申四月十七日申時。上詣魂殿。行夕上食入侍時。左承旨洪國榮。假注書柳孟養。記事官白光澤。記注官朴聖鉉。都廳林得浩。以次侍立訖。上具衰服。詣中排設廳。視膳行禮。儀注上同。行禮訖。上還廬次。命承史進前。上曰。江界民弊中。參弊極爲可悶。曾聞蔡濟恭之言。容有救弊之策。府使視若尋常。尙未聞一事一弊之可革可矯者。此豈先大王特簡委任之意哉。國榮曰。江參之弊。臣亦稔聞之。添其價而收其卜定。然後民可蘇矣。弊可矯矣。此專在道臣守令之啓聞後。處之之事也。上曰。守令初不以民弊論報。則道臣安得以狀請也。仍命書傳敎曰。政官入侍。欲爲下敎而未果。聽政之時。已有下詢。江界府使可謂已遞之官。參政卽是江民痼弊。則其所恤隱蘇弊之道。不可不趁卽變通。申益彬改差。其代令吏曹文宰中。另加擇差。口傳以入。命退去。諸臣以次出。
정조 0년
丙申四月十七日酉時。上御廬次。校正廳堂郞入侍時。行司直蔡濟恭。副司果吳大益。修撰李秉模。右副承旨申大升。假注書柳孟養。記注官朴聖鉉。記事官白光澤。以次進伏訖。濟恭奉御製進前。上曰。無誤字乎。對曰。有若干誤字矣。濟恭曰。退壙件及進上件衣。以何色爲之乎。上曰。以靑綾花爲之。濟恭曰。進上件。盛樻子入之乎。上曰。以匣爲之。可也。濟恭曰。原篇十二卷及續篇五卷。明日臣陪進校書館。使二郞廳監印矣。沈有鎭除本司然後。可以專意於監印矣。上曰。監印郞廳沈有鎭除本司。出榻敎上曰。吏判政廳承旨入侍。出榻敎吏曹判書徐命善。左承旨洪國榮進前。命國榮讀政望訖。國榮曰。政望何等重大。而望單子有落漏字。政官推考。何如。上曰。一時不察。勿推可也。上曰。再昨下敎。予豈有深意。而其疏語。可謂無情之妄發。李溎之受先大王拂拭之恩。逈出尋常。則其在責備之道。宜有一飭。而亦不可以此微眚。過加深誅。前判書李溎給牒敍用。命退去。諸臣以次出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐直。左副承旨徐有慶式暇。右副承旨申大升坐直。同副承旨李商巖坐。注書尹翊東病一員未差。假注書柳孟養藥院直徐有成仕直。事變假注書朴忠煥仕。
정조 0년
藥房提調徐命善。副提調洪國榮啓曰。伏未審日間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。入侍。
정조 0년
大殿惠慶宮中宮殿。政院玉堂朝會後。口傳問安。答曰。知道。
정조 0년
王大妃殿。政院玉堂朝會後。口傳問安。答曰。罔極。王大妃殿。藥房口傳問安。答曰。罔極。惠慶宮中宮殿。藥房口傳問安。答曰。知道。
정조 0년
親鞫罷後。政院玉堂藥房口傳問安。答曰。知道。洪國榮啓曰。同副承旨李商巖。今日病不仕進。卽爲牌招。何如。傳曰。允。
정조 0년
事變假注書徐有成陞付。代以朴忠煥爲之。
정조 0년
洪國榮啓曰。左承旨洪國榮。右承旨李秉鼎。右副承旨申大升。有時急稟達事。來詣請對矣。傳曰。入侍。
정조 0년
傳于李秉鼎曰。投呈凶疏人李明徽。爲先拿囚本府。
정조 0년
傳于洪國榮曰。禁御兩營外營入直軍。半則環衛。挾輦軍以都監入直軍爲之。都監入直軍。代以禁御兩營軍充入。
정조 0년
傳于李秉鼎曰。親鞫幾將爲之。而問郞尙不差下。判義禁從重推考。
정조 0년
吏曹口傳政事。以吳載純爲同義禁。禁府都事尹羲厚。漢城主簿兪彦錥相換。
정조 0년
吏曹口傳政事。禁府都事韓用和。引儀尹羲厚相換。
정조 0년
以副校理沈豐之牌不進罷職傳旨。傳于申大升曰。只推。
정조 0년
洪國榮。以弘文館言啓曰。景慕宮祭禮。旣問大臣。合行儀節。自本館博考以奏事。命下矣。臣等以用牲用樂等節。取考可考文獻則杜氏通典諸太子廟時享條曰。太樂今設軒懸於廟庭。又曰。宰人以鑾刀割牲。此實用樂用牲之一大明證。而大臣旣奏於筵席。今不必更陳。其他史籍。雖未見其昭載之文。粵自歷代。迄于皇朝。儲君之樂。皆用軒懸三面之制。則幽明之理。本自無間。而享祀之禮。尤宜致隆。在平日則可用。而在沒後則獨不可用。在宴禮則可許。而在祀典則反不可許也耶。至若用牲。則考之宋史。英宗用之於濮王。孝宗用之於秀王。惟彼二王。位不過乎藩王。屬則遠於璿系。而特以報本之義。爰爲隆祀之節。而未聞諸賢。以此非之也。惟我景慕宮。以位則尊臨貳極也。以親則誕育聖躬也。受先王之命而旣聽庶政矣。奉先王之敎而亦擧軒懸矣。在聖人事死如生事亡如存之義。凡係可爲之禮。則宜無所不用其極。況此一二故實之可據而行者耶。抑臣等。以我朝故事。有可以仰陳者。昔我孝宗大王。將臨昭顯墓也。禮官難於儀節。相臣閔鼎重。引漢帝太牢祀東平陵事。陳箚行殿。辭明義正。若使我朝。曾有用牢園陵之例。則相臣必請之矣。聖祖必行之矣。東平之於漢帝。昭顯之於聖祖。於其親則兄也。諸父也。其宜致敬而盡禮也。尙且如此。伏況親愈篤而禮愈隆者耶。仍竊伏念祭祀之禮。莫重於牲與樂。蓋其降歆之理。未格之效。灼然可見。試觀乎用雅楚茨之主人。卽公卿之有田祿者。而其詩曰。絜爾牛羊。以往烝嘗。又曰。樂具入奏。以裕後祿。以此推之。則不獨天子諸侯之爲可用也。雖曰。古今之異宜。若乃今日之禮。揆諸天理。本之人情。恐無不可。而不但關係至重。以臣等謏才蔑識。旣不能廣探而遠引。顧安敢率意而質言乎。伏乞更加博詢。於在野儒臣而處之。恐合事宜之意。敢啓。傳曰。知道。時原任大臣及在外儒臣處。遣禮官以此草記。問議後以奏。
정조 0년
又以山陵都監郞廳。以摠護使意啓曰。近來都監連有別看役。而今番使役浩多。不可專委於匠手。故朴麟世申英李宅齡玄德昌。依近例欲以別看役任使。而數多募軍使役之時。亦不無別定董役之人。禁軍中勤幹解事者十八人及諸軍門將校中二人。依例定送。以爲分領役軍。及時董役之地。何如。傳曰。允。
정조 0년
又以摠護使意啓曰。山陵始役。在今十九日。本都監提調以下今日先肅拜出去。而京都監郞廳一員。依例以兵曹正郞朴鎭宇差下。使之察任。何如。傳曰。允。
정조 0년
又以弘文館言啓曰。新除授校理李克生。時在全羅道茂長任所。經筵入番事緊。請斯速乘馹上來事。下諭。傳曰。依啓。
정조 0년
又以弘文館言啓曰。副校理沈豐之。由限已過。卽爲牌招察任。何如。傳曰。允。
정조 0년
又以魂殿都監郞廳。以摠護使意啓曰。本都監三房郞廳義禁府都事韓用和所帶本職。係是劇務。勢難兼察。卽令該曹。依例口傳。閑司換差。使之專意都監之任。何如。傳曰。允。
정조 0년
又以禮曹言啓曰。今此元陵守護軍七十戶。俱難兩保。令兵曹依例定送。何如。傳曰。允。
정조 0년
執義李重馥。司諫李獻慶。掌令尹長烈尹在醇。持平尹尙東。校理金履正。副校理沈豐之沈有鎭。正言姜忱。修撰嚴思晩李秉模啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏按律處斷。厚謙母子之罪關宗社。憤積神人。前後三司之討。已悉窮凶之跡。凡在血氣之倫者。咸曰。可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。竄配罪人洪麟漢本以濫猾之性。濟以陰譎之行。締結厚謙。敢懷叵測之心。沮戲聽政。顯有角抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤逾菀。究厥罪狀。不可薄竄而止。請礪山府竄配罪人洪麟漢。絶島安置。答曰。不允。
정조 0년
執義李重馥。司諫李獻慶。掌令尹長烈尹在醇。持平尹尙東。正言姜忱啓曰。荐棘罪人沈翔雲本以凶孽之裔。且兼妖邪之性。得罪倫紀。爲世所棄。風附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此而終逭王章之理者哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答曰。不允。
정조 0년
執義李重馥。持平尹尙東啓曰。趙德昌以入番掖隷擅離當次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。答曰。不允。
정조 0년
正言姜忱啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。綾恩君具允明。前判書具允鈺。遠竄罪人具庠。行副司直具㢞。本以凶邪之種。諂附厚謙。腸肚相連。陰謀秘計。無不干與。及今厚謙失榜之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。新除授大司諫宋翼彦。時在京畿開城府地。請斯速乘馹上來事。下諭。答曰。不允。下諭事依啓。
정조 0년
同知李基敬上疏曰。伏以。我先大王。奄棄臣民。條已易月。伏惟聖情。皇皇如求。靡所逮及。先大王臨御五紀。深仁厚澤。浹人肌髓。窮深甿隷之賤。孰不奔走悲慕。如臣簪履舊物。不能身蓐螻蟻。益自俯仰號絶而已。顧癃老殘喘。又添浮腫別症。首尾一朔幾殊而甦。一息旣存。不敢息偃在鄕。始乃扶曳登程寸寸前進。以趁望日殷奠。而臣之踪地。自來危蹙晏然入參。有非臣分之所敢爲。只自伸哀於外班。臣於此。尤有所萬萬惶懍者。頃當代聽之日。猥蒙同樞之除。釁負病廢之餘。復齒朝籍。聞命惝怳。感涕無從。伏況聖人繼作。萬物咸覩。兇逆自伏。王章擧措。動叶輿情。跛躄尙起。莫不有須臾毋死之願。臣亦人耳。苟非有至難强之情勢。則豈不爲卽謝恩命計。而區區處義。變動無路。鈇鉞之誅。誠無所逃。念臣不忠無狀。獲戾先朝。今何敢追暴情實。而若臣所自傷悼者則有之。臣姿本愚下。跡又疎遠。而偏被特達之知。濫廁邇列。頂踵毛髮。罔非造化。在臣自效之圖。惟有陳力一事。而不幸天廢其身。遺以貞疾。自甲申以後。屢承召旨。一未趨膺。積有逋慢。輒賜寬暇。至于辛卯。恩補內移。筵席之許歸。又何等曠絶。而海島薄竄。臣實自召每誦匪怒之敎。心膽隕墜。雖天地至仁。旋蒙生還。而人臣負此罪名。何以自立於世。居常忽忽。若無所歸。空含在骨之恩。遽纏攀髥之慟。悠悠畢忠之志。已無此生。在今私義。只合復齒自靖。粗全微諒。庶幾爲不報之報。豈宜復襲冠紳。冒入脩門。以累始初淸明之治也哉。職名不容虛帶。疾痛未暇緩聲。干瀆嚴廬。尤增死罪。伏乞聖慈。曲察哀懇。亟許遞免。仍命重賜勘處。以安賤分。不勝大願。臣無任云云。答曰。省疏具悉。往事何過撕捱。卿其勿辭察職。
정조 0년
江原道春川幼學李明徽疏曰。伏以臣天崩之痛。日久彌深。伏惟我殿下孝思曷堪窮廬深墨之哀。仍伏念天下有一定之分。有不可犯之禮。而分生於位。禮生於分。蓋位有尊卑。分於是定。而禮之所施。等級殊制。下不敢干上。卑不得侵尊。夫如是故。皇天之澤普生成。而惟天子郊之。而諸侯無與焉。父母之恩均鞠育。而惟宗子廟之。而支庶不敢焉。其厚薄隆殺之間。曲有義意。然必統之有宗。會之有元。故孔子論禮樂。則要自上出而不要自下。子思語三重則曰。非天子。不議禮不制度。至若周公之制祭。文武之禮也。以天屬之親。行當然之禮。然非因成王天子之位則不敢。由是觀之。位莫尊於天子。而有是位者。得廟而祭之。又有是位者。得制其祭之之禮。斯道也。天經地義。宜萬古不墜者也。夫何吾東秉禮之地。乃有一介陪臣主張。立天子廟而祭之。又倡配以前王之議。筆之書而無忌。分之所不敢祭而祭之。禮之所不敢議而議之。外而不知有天子之尊。內而不知有君臣之分。揆以周孔之制。有司之法。宜不容但已。臣從士林之後。不敢不告。惟殿下裁省焉。嗚呼。惟我萬曆聖天子。有再造東土之恩。擧國含生之倫。爲之死無所辭。有若故相臣宋時烈。承孝宗大王不世之遇。自任以討復之功。而事卒無成。死有餘憾。則臨死書托其門徒。使立皇廟。以祀萬曆崇禎兩天子。繼而曰。始欲配以孝廟。時人必以爲大罪。不敢生意。其後門徒。依遺旨作兩天子廟於其曾所棲息之地。今章甫間所稱華陽洞萬東廟者是已。大抵人之知思。不甚相遠。他人有心。容可忖度而知。而時烈之事。有非常情所能測者。彼爲時烈分疏者。必將曰。其所以爲此者。欲以寓瞻依之誠。而救其餒而之憂也。審如是也。宜汲汲皇皇以圖之。不容時月淹。而時烈身死之日。去皇明之勦祀。五十年于其間。而漠然不以爲心。卒委之門徒之手。身殞而廟始成。惡在其所云云也。蓋其出處始終。聲名祿位。無一之不取藉於皇明。而終無所表見於報皇明之地。其身一死。都成空蕩蕩。則乃騁其好夸務大之餘習。提空名而弄虛景。薄掩一世之耳目。蓋亦臨死悲惋無聊。倉卒叫喚而已。實非宿講豫究。商量禮意物情而發者也。今短時烈者。或竝其尊周之名而斬之。而臣爲原恕之論曰。其人未嘗不尊周。一區華陽廟。卽其方寸地之影子也云爾。使其死而有知。未必無知心之感矣。然嚮使時烈。高尙其志。不爲世用。則只抱得一部春秋。死於乾淨地而已。必不枉費。此許多神用矣。所謂得其情則哀者也。蓋其無得於義理之實。而措大小眼孔。自夾其名位太過。以爲今雖爲此。無敢誰何云爾。心有所夾。便不脫灑。所在爲害。此最學者之所忌。時烈豈亦有克未盡者耶。其所藉口作皇廟者。以張栻之修葺虞帝祠爲證案。而殊不知修與作。有仍舊貫創新制之異。且虞祠事實。朱子文詳之。彼豈固矇然耶。卽他陟方之地。立其妥靈之所。則蒼梧山下。有舜廟當也。華陽之於明天子。有何毫分交涉特東國大丞相宋時烈之居耳。以匹庶間事體言之。卽其居而立廟。奉蒸嘗。自有其人。時烈自視。何如而敢爲是也。有天子廟。斯有天子禮樂。彼山儒野士寒素椎樸之場。穆穆顯相之詠。奚宜於斯。使時烈而在者。玄冠玉佩。跪趨陞降。將於賓階乎。主階乎。承胙受釐。眉壽純嘏之辭。屬之己乎。屬之人乎。且廟數多寡。自有定制。非私意所可添損。皇廟之作。無論事是非如何。旣以靜江祠爲證。則彼豈有舜之後孫。如陳胡公之屬。竝饗之文。而輒配以毅宗耶。時烈之於禮。位雖不及。而智尙有餘。所以能行其所無事也耶。嗚呼。千歲厭世。人間之萬事灰冷。而彼乘機舞弄者。視作自私之資斧。於以求尊周之名則曰。於我乎處。遂創無於禮之皇廟。於以求學朱子之名則曰。於我乎食。遂薦酌山靈之醋酒。其爲計則巧矣。在皇靈。不亦悲乎。昔季氏旅泰山。孔子曰。嗚呼。曾謂泰山。不如林放乎。其意不專爲祭者之謬妄。實悲神道之受誣。嗚呼。痛切之辭。魯論二十篇傷時憤俗之辭何限。而此惟一見而已。則凡彼皇上罔極之恩。思致一分報效之道者。宜如何處。此臣與時烈。均之爲尊周。而時烈欲爲其不得爲者。以要尊周之名。臣欲不爲其不得爲者。以盡尊周之實而已。如臣不武。雖不能被堅執銳。爲時烈先驅。獨不可明目張膽。誦夫子之遺敎乎。堂堂聖朝。儀文制度之自我出。而其所以爲皇明崇報之者。僅自附於望廟爲壇之制。爲其下者。壇猶不敢。而況於廟乎。然而以萬乘之尊而設一壇之微。尙必廣詢博諮。鄭重而不敢輕。以陪臣之卑而創二廟之重。乃率意信筆。令行事擧。由是意快。至發配以孝廟之言。噫噫。方宗廟饗之。子孫保之。繼繼承承。於千萬年。而爲其臣者。私自享之。以分五廟七廟之重。古今天下。寧有是也。天地神鬼。昭布森列。而此等文字。肆行而莫之遏。尙可謂國有法乎。嗚呼。海外三重之權。在聖朝而惟其位不及天子。故其所議之禮。所制之度。皆信度以下之事。過此以往。不敢輕議。非其德之不足。道理事勢。誠然爾。今時烈處人臣之位。爲君上不敢爲之禮。此而任他。則無以總三重之權。而成一統之大。非細故也。抑有一事可設諭者。若舜之時。君旣有文祖藝祖之廟。而其臣若夷䕫益稷之流。又自爲廟而祭之。成王之世。君方齋沐薦淸廟。而其臣南宮散宜之徒。却自去鋪。越席郊上帝。則是可謂君君而臣臣者乎。天序而天秩者乎。有司之臣。匿不以聞。則是可謂五刑五用者乎。今時烈僅百年所。而譏刺之論不興。駁正之擧無聞。又或記述而表揚之。看作名賢大事業。是不但禮義之掃地。實見綱紀之解紐。後之主名敎者。將不專責一人之謬誤。而譏切國俗之貿貿。則其何說之辭。吳季札之觀周稱魯。在周禮。斥檜以無譏。以其有禮也。故想像千載之下。沂洙一域。山川草木。箇箇光昭回。惟彼檜也。長夜黑窣而視若無人焉。吾國禮義文明。伯仲東魯。生乎禮義之邦。保其禮義之風。士之幸也。彼舍其自有之樂地。而甘心於載胥之禍。亦獨何哉。然此非屋下私議之所可究竟。須裁以三重之彝章。正其百年之公議。故臣嘗瀝血封章。守闕門三日。終然見阻。逡巡泣涕而退。十數年于玆矣。一世風色。此可反隅。人謂臣爲此。必殲粉靡遺。臣非不自愛。而誠有不得自由者。蓋臣之謏寡無聞知。而獨於此。能見到衆見之表。人視爲尋常典禮。而臣則眞切痛傷。若已厄於塗炭之中。是孰使之然也。窮老拙澁。葸葸然體不勝衣。言未出口。而惟話及此。則口正沫而髮自豎。勃勃乎按住不得。又孰使之然也。嗚呼。赫赫皇靈。今無尺土一民之柄。而莅九宇統萬邦如前日事。乃抵當他一陪臣不得。受其困殢。長時掩抑。無是理也。故其顚倒闔闢之靈機妙運鼓發出窮山一布衣。壯其氣而直其舌。使自任以冉有所不能之事。臣懼不堪。而亦安得便已乎。迺者大聖人首出之政。以正名分立紀綱爲第一務。名分紀綱所係。事無大於此者。事會之來。殆不偶爾。輒敢撥塵函懷舊封。艱關跋涉。仰叩天門。不計時日之短長。必以得徹爲準。夫然後。臣之所以爲皇明盡分者。其志粗酬。其責粗塞。雖使卽日死。庶有歸報之辭矣。抑臣之意。不論朝家處分之如何。但寫此一通。流布中外。使斯人知有箇眞正義理。豁如大寐之新醒。又使知有不畏强禦底狂夫。能公行搏擊。强者氣廢。弱者心死。不復敢粧撰假飾。指非禮爲禮。以罔天聽而速邦憲。繼而有有司之執士林之論。則殿下祗可物付物而事其事而已。又何待動聖慮煩聲色而事得其正也哉。臣無任瞻天望聖激切屛營之至。謹昧死以聞。
정조 0년
丙申四月十八日。兼春秋朴行淳。義禁府啓目。以尙衣院直長沈興雲。濟用監副奉事尹英喆等。竝拿處。啓。傳曰。尙衣院之紅絨絲。雖非院儲。其若預爲待令。則安有此弊是旀。濟用監之結裹紬綿。不過一時不察。比諸尙衣院郞廳之供。可謂首實。尹英喆段。分揀放送。沈興雲段。除刑推議處爲良如敎。
정조 0년
丙申四月十八日卯時。上御廬次。藥房入侍時。提調徐命善。副提調洪國榮。假注書柳孟養。記事官白光澤。記注官朴聖鉉。醫官方泰輿慶絢吳道炯徐命緯。以次進伏訖。命善曰。夜來聖體。若何。上曰。一樣矣。命善請診候。上曰。置之。上曰。惠慶宮進服益胃升陽湯本方中。加吉更一錢。自今日五貼劑入。出榻敎國榮曰。眞廟諡狀。前已撰出正書云。而明鼎旣已見罷。故本都監以黃景源改付標以入明鼎所撰之文。懸景源名以入。似好矣。上曰。趙明鼎所撰諡狀文罷職。前旣已正書云。仍用事。分付。出傳敎命善曰。朴相德趙載俊陳疏請改名。乙亥傳敎有曰。逆賊名字之同行與音響相同者。此後勿許請改。旣有此下敎。則今番亦當稟定後擧行矣。上曰。今聞吏判所奏。曾在乙亥年。有勿爲更名之敎云。而朝家法制。皆從後施行。則以予見聞所及。年前亦有改名者。該曹知悉。出傳敎命善曰。臣以司僕事。有陳達者矣。今番所罷各宮房折受處。有太僕牧場。如定州之都致串。羅州之安昌島其佐島。珍島之來德島帳內串。扇子島眞木里是也。牧場之關係不少。旣罷折受之後。不當渾歸於地部。自今還屬本寺。依前牧馬。何如。上曰。依爲之。出擧條上曰。油紙四卷靑布二十匹內入。出傳敎命退去。諸臣以次出。
정조 0년
丙申四月十八日辰時。上詣魂殿。行朝上食入侍時。右副承旨申大升。假注書柳孟養。記事官白光澤。記注官朴聖鉉。都廳林得浩。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
丙申四月十八日巳時。上御廬次。禮房承旨入侍時。都承旨洪國榮。假注書柳孟養。記事官白光澤。記注官朴聖鉉。以次進伏訖。上曰。禮曹參判入侍。出榻敎禮曹參判金華鎭進前奏曰。臣景慕宮奉審後。圖形以侍矣。上曰。今奉安正堂。以爲移安處。更建正堂於舊正堂之前。然後可成貌樣矣。華鎭曰。然矣。上曰。因山後。卽爲始役好矣。華鎭曰。役事時。役軍之雜亂出入。亦欠致敬。限畢役移安他所。似好矣。上曰。於義本宮。姑爲權奉。亦無妨矣。禮參先退。國榮曰。內殿寶尙今不得。模寫用之。似好矣。上曰。然矣。命退去。諸臣以次出。
정조 0년
丙申四月十八日午時。上御廬次。藥房副提調持湯劑入侍時。副提調洪國榮。假注書柳孟養。記事官白光澤。記注官朴聖鉉。醫官慶絢。以次進伏訖。上命讀大行大王諡狀及東五陵告由祭文訖。絢奉湯劑進前。上進御。命退去。諸臣以次出。
정조 0년
丙申四月十八日午時。上詣魂殿。晝茶禮行禮時。同副承旨李商巖。假注書徐有成。記事官白光澤。記注官朴聖鉉。都廳林得浩。以次隨詣。儀註上同。
정조 0년
丙申四月十八日申時。上御廬次。禮房承旨入侍。右承旨追後入侍時。左承旨洪國榮。假注書徐有成。記事官白光澤。記注官朴聖鉉。以次進伏訖。上曰。表咨文盡爲正書與否。注書知入。賤臣有成承命出去。以姑未正書之意覆奏。右承旨李秉鼎追後進伏。上曰。右承旨與注書。進去敬奉閣。彼國冊封勅前後幾度出來。考出以奏。可也。賤臣與李秉鼎先爲退出。諸臣以次退出。